**Az Országos Környezetvédelmi Tanács**

**észrevételei és javaslatai**

**a stratégiai zajtérképek, valamint az intézkedési tervek készítésének részletes szabályairól szóló 25/2004. (XII. 20.) KvVM rendelet és a zajkibocsátási határértékek megállapításának, valamint a zaj- és rezgéskibocsátás ellenőrzésének módjáról szóló 93/2007. (XII. 18.) KvVM rendelet módosításáról szóló Előterjesztésről**

**1. A 25/2004. KvVM és 93/2007. KvVM rendeletek jelenlegi állapotának leírása**

A 25/2004. KvVM rendelet a stratégiai zajtérképezésről, a közúti és vasúti közlekedés által keltett zajok mérési és számítási módszereiről, valamint a szabadban történő zajterjedés számításáról szól.

A 93/2007. KvVM rendelet a zajkibocsátási határ­érté­kek megállapításáról, az üzemi, szabadidős és közlekedési zajok és rezgések elle­nőr­­zéséről szól. Az ellenőrzések számítással és/vagy méréssel történhetnek. A 93/2007. KvVM rendelet a közúti és vasúti közlekedés által keltett zajok tekintetében a 25/2004. KvVM rendeletben leírt számítási és mérési módszereket jelöli meg alkalmazandó eljárásként, a légi­közle­ke­dési zaj mérésére az MSZ13-183-3,4:1992 szabványban leírt, vagy azzal egyen­érté­kű módszert ír elő. A rezgésterhelési határértékek ellenőrzésére az MSZ1318163-2:1998 szabványban leírt, vagy azzal egyenértékű módszert jelöl meg, az üzemi, szabadidős és építési zajok ellenőrzésére az MSZ18150-1:1998 alkalmazását írja elő. A 93/2007. KvVM rendelet előírásai szerint végzett vizsgálatoknál a végeredmé­nyeket nem a stratégiai zajtérképezésnél előírt mutatókkal, hanem a vonatkozó rendeletek és szabványok szerinti zaj- és rezgésmutatókkal kell közölni, ábrázolni.

**2. Rövid történeti áttekintés**

# Magyarország – nemzeti előírások

Magyarországon a környezeti zajterhelések mai értelemben vett jogi szabályozásá­nak kezdete az 1984. évhez köthető. Az 1980-as években a közúti és vasúti közlekedési zajok számítása magyar kutatási eredmények alapján történt. Ezek a kutatási eredmények figyelembe vették az akkori magyarországi viszonyok között fennálló közúti és vasúti járműpark jellemző zajkibocsátási tulajdonságait. Az említett kutatási eredmények alapján készült el az MSZ-07-3720:1990 számú, „Közúti köz­leke­dési zaj számítása” című szabvány, amely 1991-1994 között volt hatályos.

Szin­tén 1990-ben jelent meg az MSZ-07-2904:1990 számú, „Vasúti közlekedési zaj számítása” című szabvány, mely 1991. január 1-én lépett hatályba, és a mai napig nem vonták vissza.

A közlekedési zajok mérésére vonatkozóan 1992-ben jelent meg az MSZ-13-183 szabványsorozat. A közúti zajra vonatkozóan az MSZ-13-183-1:1992 (jelenleg is érvényes), a vasúti zajra vonatkozó MSZ-13-183-2:1992 (2006-ban visszavonva) és a repülési zajra vonatkozó MSZ-13-183-3:1992 (jelenleg is érvényes).

Az Útügyi Műszaki Előírások keretében megjelent a „Közúti közlekedési zaj számítása” c. előírás ÚT 2-1.302:2000, majd ÚT 2-1.302:2003 jelöléssel. Az előírás 2017-től e-UT 03.07.42. számon új jelölést is kapott, mely a korábbi jelöléssel együtt használatos.

A szabadban történő hangterjedés számítására vonatkozóan 2002-ben jelent meg az MSZ15036:2002 számú, „Hangterjedés a szabadban” c. szabvány. A szabvány lényegében három nemzetközi előírás alapján készült, ezek:

* VDI 2714 német irányelv a szabadban történő hangterjedésről
* VDI 2720 német irányelv az árnyékolás számításáról
* ISO 9613 a levegő elnyelő hatásának számításáról

2004.12.28-tól van hatályban a stratégiai zajtérképek, valamint az intézkedési tervek készítésének részletes szabályairól szóló 25/2004. (XII. 20.) KvVM rendelet. Fontos megjegyezni, hogy a rendelet 2. mellékletében a közúti közlekedés zajkibocsátásá­nak számítási módszere gyakorlatilag az ÚT 2-2.302:2003 módszerével egyezik, valamint a rendelet 7. mellékletében a zajterjedés számítási módszere az MSZ 15036:2002 módszerével egyezik.

# Európai Unió – közösségi előírások

Az EU-ban az elmúlt két évtizedben különböző kutatások folytak a környezeti zaj számítási módszereivel kapcsolatban. Ilyen lényegesebb programok voltak a következők:

* 1999-2004 HARMONOISE zajszámítási módszerek
* 2004-2007 IMAGINE **I**mproved **M**ethods for the **A**ssessment of the **G**eneric **I**mpact of **N**oise in the **E**nvironment
* 2008-2014 CNOSSOS-EU **C**ommon **NO**ise a**SS**essment **M**eth**O**d**S**

A kutatási eredmények alapján jelent meg először az END (**E**nvironmental **N**oise **D**irective), ami nem más, mint a 2002/49/EK irányelv. Az irányelv a stratégiai zajtérképekkel kapcsolatos kezdeti szabályokat rögzíti, előírva egységesen a tagországokra nézve az ábrázolandó zajmutatókat, de engedélyezve országonként a nemzeti számítási módszerek használatát.

2015. májusban jelent meg a 2015/996/EK irányelv, mely a stratégiai zajtérképekre vonatkozó zajmutatók értékelési módszereit írja elő részletesen egységesen a tagországok számára. Az erre vonatkozó jogharmonizáció határideje 2018.12.31.

Az EU tagországokban általában kialakult tehát az a helyzet, hogy a stratégiai zajtérképek készítése a vonatkozó EU irányelvek szerint készül, az egyéb hely­ze­tekben (engedélyezési eljárások, hatásvizsgálatok, stb.) pedig a nemzeti jogi, mű­sza­ki szabályozás szerint készülnek a vizsgálati anyagok.

3. Észrevételek a 25/2004. KvVM rendelet módosításáról szóló előterjesztéssel kapcsolatban

Az általános gyakorlatban zajtérkép többféle okból készülhet, pl. hatásvizsgálati anyagokhoz, engedélyezési eljárásokhoz, szabályozási tervekhez és végül, de nem utolsósorban stratégiai zajtérkép. Ezek közül a stratégiai zajtérképnél EU előírások, az egyéb zajtérképeknél nemzeti előírások alkalmazandók. A félreértések elkerülése érdekében javaslom, hogy a rendeletben mindenhol, ahol stratégiai zajtérképről van szó, legyen a teljes **stratégiai zajtérkép** kifejezés kiírva, ne csak a rövidített „zajtérkép” szó.

Az előterjesztés szerinti 1. melléklet gyakorlatilag a 2015/996/EK irányelv melléklete a zajmutató értékelési módszeréről. Ez hatályban levő EU irányelv része, ezzel kapcsolatban ezen a helyen nem szükséges észrevételt tenni.

4. Észrevételek a 93/2007. KvVM rendelet módosításáról szóló előterjesztéssel kapcsolatban

Javaslom az előterjesztés 5/B.§ és 5/C.§ (1) bekezdéseiben a „Ha a zajtérképet készítő szakértő megítélése szerint” szöveg helyett a „Ha a szakértő megítélése szerint” szöveg alkalmazását.

Az előterjesztés 6. mellékletének 5.2 pontjában a képletek utáni mondatban az „**LAeqm** az 5. számú melléklet szerinti” szöveg helyett az „**LAeqM** az 5. számú melléklet szerinti” szöveg írandó (m helyett M az indexben).

**5. Összefoglalás**

Összességében az előterjesztés nagyon jó,- hasznos kezdeményezés; a stratégiai zajtér­képezés vizsgálati módszereinek és az egyéb célokból készülő zajvizsgálati módszerek rendeleti szétválasztását.

Németországban a stratégiai zajtérképezés számítási módszereinek aktualizálását olyan módon is végezték, hogy megállapították a már meglévő módszerek alkalmazása mellett szükséges korrekciókat. Ezt a körülményt azért érdemes meg­említeni, mert a magyarországi gyakorlatban jelenleg használatos számítási módszerek alapját a német irányelvek adják, így megvizsgálandó, hogy a német korrekciós módszerek a magyar viszonyok között alkalmazhatók-e.

A korrekciós megoldások működése esetén az új számítási módszer alkalmazásánál sok idő és munka takarítható meg a közúti és vasúti zajszámítások bemeneti adatainak képzésénél.

Budapest, 2019. Február 25. -én

**Országos Környezetvédelmi Tanács**